《和柳子厚诗十七首 其八 写怀因简赵叔问》
宋代·程俱

胡尘暗中原，世路日以艰。脱身九死中，自笑老且顽。

才志本不九，拂衣谢尘寰。相从莫逆人，云萝共跻攀。

固知千里驹，未免山复山。我已卜西谷，背崖结三间。

岂无风篁岭，亦有明月湾。平生真远游，旧观忽以还。

儿童钓遨处，陈迹犹班班。叠嶂蔼空翠，暗泉响馀潺。

采芝嵁岩下，长谣想商颜。逋客不复驾，居然掩云关。

从来悟泡影，岂但忘触蛮。所幸戎马际，馀生得长闲。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。